Dawie Roodt-aanval: Dapper optrede red dalk gesin se leweDawie Roodt. Foto: Facebook Maroela Media het vroeër berig Roodt (54), hoofekonoom van die Efficient Group, word in die waakeenheid van die Pretoria-Oos-hospitaal behandel nadat hy tydens ŉ struweling met die rowers ernstig beseer is. Kapt. Marissa van der Merwe, woordvoerder van die polisie, het gesê die rowers het vermoedelik toegang tot die veiligheidskompleks gekry deur agter Roodt se dogter by die elektriese hek in te ry. Twee rowers het haar in die motorhuis oorval en uit die motorhuis gedwing. Daar het nog twee rowers gewag en die vier is saam met haar die huis in, het Van der Merwe gesê. “Hulle het haar, Dawie Roodt, sy vrou en hul tweejarige tweeling in die sitkamer ingeneem waar hulle hul met kabelbinders vasgemaak en lappe in hul monde gedruk het. Hulle het probeer om hul oë ook toe te bind, maar kon nie almal s’n toegebind kry nie. Hulle het die huis deursoek en gesê hulle soek geld. Volgens Van der Merwe het Roodt aan die rowers gesê hy het kontant in sy motor en hy is saam met twee van die verdagtes by die huis uit. “Toe hulle buite kom, het beurtkrag ingeskop en alles het donker geword,” het sy gesê. “Dawie kon daarin slaag om hom los te wikkel en het met die rowers gestoei. Hulle het hom op sy arm en agter sy kop gesny. Dit is nie in hierdie stadium duidelik waarmee hy gesny is nie, maar dit was vermoedelik ŉ panga.” Toe die ligte afgaan, het die twee rowers in die huis vermoedelik geskrik en uitgehardloop. Al vier rowers het op die vlug geslaan. Dawie het na die bure gehardloop om hulp te kry. “Dit was eintlik baie slim van hom om die rowers uit die huis te probeer kry. En toe die beurtkrag ook nog inskop, het dit hom ŉ verdere oorhand gegee omdat alles toe donker was,” het Van der Merwe gesê. Volgens Van der Merwe was Roodt teen Vrydagmiddag steeds in ŉ bestendige toestand in die waakeenheid van die hospitaal. Hy sal binnekort weer aan sy arm geopereer word. “’n Saak van huisroof en poging tot moord word ondersoek,” het sy gesê. Niemand is nog in hegtenis geneem nie. Lees alle berigte oor Dawie Roodt op Maroela Media.